ઉત્તર 2ઃ આપશ્રીએ એમ પૂછ્યું છે કે સ્ત્રી પુરુષને લાત મારે તો તમે એને બૌદ્ધિક પ્રહાર ગણવા તૈયાર છો? આના ઉત્તરમાં મારે કહેવાનું કે, ‘બહેનશ્રી, સ્ત્રી પુરુષને લાત મારે એ દશ્યની કલ્પના જ મારી રુચિને ભયંકર આઘાત આપે છે. આપણા હાસ્યલેખક વિનોદ ભટ્ટે એવું કહ્યું છે કે ‘પુરુષ સ્ત્રીને મારે એ ટ્રેજેડી કહેવાય અને સ્ત્રી પુરુષને મારે એ કોમેડી કહેવાય, પણ મારે એમાં એટલું ઉમેરવાનું છે કે સ્ત્રી પુુરુષને મારે એ બીજાઓ માટે કોમેડી કહેવાય; પુરુષ માટે તો એ ડબલ ટ્રેજેડી કહેવાય. પુરુષ સ્ત્રીને મારે તો સૌ સ્ત્રી તરફ સહાનુભૂતિ બતાવે; સ્ત્રીને મારનાર પુરુષ ક્રૂર અને હૈયાસૂનો કહેવાય. જ્યારે સ્ત્રી પુરુષને મારે તો માર ખાનાર પુરુષ કોમિક પૂરું પાડવા માટે નિમિત્ત બને. સૌ એ દશ્ય જોઈ રમૂજ અનુભવે, સહાનુભૂતિ કોઈ ન બતાવે. એટલે, સ્ત્રી પુરુષને મારે એ સિચ્યુએશન પુરુષ માટે ડબલ ટ્રેજેડી કહેવાય.